Diari Oficial de la Generalitat Valenciana


Sumari del DOGV 8167, del 10-11-2017 (2017/9700)

RESOLUCIÓ de 30 d'octubre de 2017, del director general de Relacions amb les Corts, per la qual es publica el conveni entre la Universitat Politècnica de València i l'Agència Valenciana d'Avaluació i Prospectiva per a l'avaluació de l'activitat investigadora del personal docent i investigador contractat amb la titulació de doctor.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8167

Data del DOGV
:   10-11-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/9700


Data del document
:   30-10-2017

Organisme emissor
:   Presidència de la Generalitat

Tipus de document
:   Resolució

RESOLUCIÓ de 30 d'octubre de 2017, del director general de Relacions amb les Corts, per la qual es publica el conveni entre la Universitat Politècnica de València i l'Agència Valenciana d'Avaluació i Prospectiva per a l'avaluació de l'activitat investigadora del personal docent i investigador contractat amb la titulació de doctor. [2017/9700]  
La Universitat Politècnica de València i l'Agència Valenciana d'Avaluació i Prospectiva han subscrit, el dia 5 de juny de 2017, un conveni per a l'avaluació de l'activitat investigadora del personal docent i investigador contractat amb la titulació de doctor, i conforme amb allò que preveu l'article 20 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, una vegada inscrit en el Registre de Convenis de la Generalitat amb data 27 d'octubre de 2017 i número 1534/2017, procedeix la publicació en el Diari Oficial de la Generalitat Valenciana del conveni esmentat, que figura com a annex d'aquesta resolució.  
  
València, 30 d'ocubre de 2017.- El director general de Relaciones amb les Corts: Antonio Torres Salvador.  
  
  
Conveni de col·laboració entre la Universitat Politècnica de València i l'Agència Valenciana d'Avaluació i Prospectiva per a l'avaluació de l'activitat investigadora del personal docent i investigador contractat amb la titulació de Doctor  
  
València, 5 de juny de 2017  
  
Intervinents  
D'una part, el senyor Francisco José Mora Mas, rector magnífic de la Universitat Politècnica de València (UPV), que actua en nom i representació d'aquesta. La legitimació i representació per a aquest acte deriva del Decret 64/2017, de 26 de maig, del Consell, pel qual es nomena rector de la UPV, i amb facultats per a subscriure aquest conveni, d'acord amb el que estableix el Decret 182/2011, de 25 de novembre, del Consell, pel qual s'aproven els estatuts de la UPV i, a l'efecte d'aquest conveni, sobre les competències que exerceix la UPV en el títol III, capítol II, dels seus estatuts, referides al personal docent i investigador contractat.  
  
I, d'altra, el senyor Salvador Palazón Ferrando, director general de la Agència Valenciana d'Avaluació i Prospectiva (AVAP), que actua en nom i representació d'aquesta, en l'exercici de les facultats previstes en l'article 8.2.f de la Llei 5/2006, de 25 de maig, de la Generalitat, de creació de l'Agència Valenciana d'Avaluació i Prospectiva, i l'article 9.2.f del Decret 6/2008, de 18 de gener, del Consell, pel qual s'aprova el Reglament de l'AVAP, en virtut del Decret 123/2015, de 31 de juliol, del Consell, pel qual es nomenat director general de l'AVAP i de conformitat amb l'article 7 del Decret 176/2014, de 10 d'octubre, del Consell, i facultat per a aquest acte per l'Acord del Consell de 2 de juny de 2017.  
  
Es reconeixen entre sí capacitat i competència per a obligar-se en aquest Conveni i  
  
Exposen  
Primer. Que la UPV considera que el personal docent i investigador contractat que s'indica ha de tenir la possibilitat de ser avaluat en la seua labor investigadora pels diferents sistemes existents.  
Segon. Que el reconeixement i l'avaluació de l'activitat investigadora del dit personal ha de fer-se tot aplicant un procediment i uns criteris d'avaluació equiparables als que utilitza la Comisión Nacional de la Evaluación de la Actividad Investigadora per a avaluar el personal docent i investigador pertanyent als cossos docents universitaris.  
  
Tercer. Que en l'àmbit de la Comunitat Valenciana, l'AVAP té competències per a realitzar la dita avaluació, de conformitat am l'article 31 de la Llei orgànica 6/2001, de 21 de desembre, d'Universitats.  
Quart. Que la col·laboració entre la UPV i l'AVAP ha de formalitzar-se mitjançant aquest conveni, que servirà d'instrument a l'encomanda de gestió que es realitza entre elles, d'acord amb el que disposa l'article 11 de la Llei 40/2015, d'1 d'octubre, de règim jurídic del sector públic.  
Per tot això, les parts acorden la subscripció d'aquest conveni que es regirà per les següents  
  
Clàusules  
  
Primera. Objecte del conveni  
És objecte del present conveni l'encomanda de gestió que realitza la UPV a l'AVAP per a l'avaluació de l'activitat investigadora del personal docent i investigador contractat en les figures corresponents al professorat contractat doctor interí i, si és el cas, professorat ajudant doctor.  
  
L'AVAP avaluarà l'activitat investigadora dels citats col·lectius tot seguint criteris iguals o similars als publicats en la Resolució de 24 de novembre de 2016, de la Comisión Nacional de la Evaluación de la Actividad Investigadora, per la qual es publiquen els criteris específics aprovats per a cada un dels camps d'avaluació (BOE 286, 26.11.2016).  
  
  
Segona. Convocatòria del procés  
La convocatòria del procés es realitzarà anualment per una resolució del Rectorat de la UPV, que definirà el procediment, el termini de presentació i la resolució de les sol·licituds. Els serveis administratius de la UPV comprovaran que la sol·licitud compleix els requisits establerts en la convocatòria.  
  
Tercera. Procediment i resolució  
3.1. L'avaluació se desenvoluparà en els terminis previstos en cada edició de la convocatòria prevista en la clàusula segona d'aquest conveni. Les persones sol·licitants presentaran la seua documentació en format electrònic juntament amb una sol·licitud, en paper, firmada i dirigida al Rector de la UPV.  
Una vegada esmenats els defectes que puguen contindre les sol·licituds presentades, es remetran per la universitat a l'AVAP en format electrònic.  
L'AVAP adscriurà les sol·licituds a un determinat camp científic, a través del qual s'articula l'assessorament de la comunitat científica per a procedir la seua avaluació. A aquest efecte i en funció del nombre de sol·licituds presentades es procedirà a la seua agrupació per aquelles àrees de coneixement que guarden major relació.  
3.2. Per cada sol·licitud, presentada dins del termini i en la forma escaient, l'AVAP emetrà un informe motivat d'avaluació. Aquest informe s'emetrà en els termes de favorable o desfavorable.  
3.3. L'AVAP s'encarregarà del tractament de les dades de caràcter personal a les quals poguera tenir accés en execució de l'encomanda de gestió, i li serà aplicable el que es disposa en la normativa de protecció de dades de caràcter personal.  
L'AVAP es compromet al tractament de les dades de caràcter personal que representa aquesta avaluació conforme als requeriments de la normativa en matèria de protecció de dades. Els professors que presenten sol·licitud en la respectiva convocatòria prestaran el seu consentiment previ per a la cessió de dades a l'AVAP. Així mateix, l'AVAP es compromet a subscriure el document de cessió de dades per a cada convocatòria, així com també es compromet a mantenir en estricta confidencialitat la informació i la documentació facilitada en el marc de l'avaluació.  
3.4. Una vegada finalitzat el procés d'avaluació, l'AVAP remetrà l'informe esmentat en la clàusula 3.2 a la UPV, qui, a la vista d'aquest, dictarà la corresponent resolució.  
  
Quarta. Col·laboració en les reclamacions  
Una vegada publicada la resolució, la UPV donarà trasllat de les reclamacions a l'AVAP amb la finalitat que s'emeta un informe sobre aquest tema.  
  
Cinquena. Finançament del procés  
La UPV finançarà les despeses que es deriven d'aquest procés (despeses de l'avaluació, comitès de valoració i gestió de les avaluacions). Els preus a abonar estaran en funció del nombre d'expedients de sol·licitud presentats:  
- Fins a 60 sol·licituds presentades el preu pujarà a 200 - per expedient.  
- Entre 60 i 120 sol·licituds presentades el preu pujarà a 150 - per expedient.  
- Més de 120 sol·licituds presentades, el preu pujarà a 120 - per expedient.  
Aquestes quantitats es faran efectives a l'AVAP mitjançant una transferència bancària al compte designat a aquest efecte per l'AVAP, prèvia presentació de la corresponent factura, i es destinaran a sufragar les despeses derivades de les reunions dels comitès d'avaluació i d'un altre personal tècnic que participe en el procés, prèvia presentació de les corresponents certificacions. Tot açò prèvia consignació pressupostària.  
  
  
Sisena. Efectes  
L'avaluació positiva de l'activitat investigadora per part de l'AVAP no comporta automàticament el reconeixement d'efectes retributius, sense perjudici de les conseqüències de qualsevol tipus que haja previst vincular la UPV al reconeixement de cada tram d'activitat investigadora.  
  
Setena. Vigència i resolució  
Aquest conveni de col·laboració entrarà en vigor el dia de la seua signatura, que consta al principi d'aquest document, i estarà vigent durant quatre anys.  
Podrà ser prorrogat per un període d'igual durada, en el cas que ambdues parts manifestaren la seua voluntat de continuar amb aquesta col·laboració.  
Per al cas de modificació d'aquest conveni, es requerirà un acord unànime d'ambdues parts.  
En tot cas, qualsevol de les parts podran resoldre aquest conveni, prèvia comunicació motivada a l'altra part amb una antelació mínima de dos mesos a la seua finalització.  
Aquest conveni podrà resoldre's per les següents causes:  
1. Pel transcurs del termini de vigència del conveni sense haver-se acordat la seua pròrroga.  
2. Per acord unànime de tots els signants.  
3. Per l'incompliment de les obligacions i dels compromisos assumits per part d'algun dels signants.  
4. Per decisió judicial declaratòria de la nul·litat del conveni.  
5. Per decisió unilateral d'una de les parts, mitjançant una comunicació expressa per escrit a l'altra part, amb una antelació mínima de dos mesos a la data en què s'haja de donar per conclòs.  
En qualsevol cas, la resolució anticipada no afectarà a les activitats en curs, les quals se seguiran desenvolupant de conformitat amb l'establit en aquest conveni.  
6. Per qualsevol altra causa de les previstes en les lleis.  
En el cas d'incompliment de les obligacions i compromisos establits, que facen inviable l'objecte del conveni, la comissió mixta de seguiment i control, abans de resoldre el conveni, determinarà la responsabilitat de cadascuna de les parts.  
  
Octava. No incidència de despesa  
L'aplicació i l'execució d'aquest conveni, incloent-se a aquest efecte tots els actes jurídics que pogueren dictar-se en la seua execució i desenvolupament, no podran suposar obligacions econòmiques per a la Generalitat i, en tot cas, hauran de ser atesos amb els mitjans personals i materials de l'AVAP.  
  
Novena. Comissió mixta de seguiment i control  
De conformitat amb el previst en l'article 9 del Decret 176/2014, es constitueix una comissió mixta de seguiment i control, que estarà integrada per dos representants de cadascuna de les parts.  
L'òrgan mixt de seguiment i control realitzarà les següents funcions:  
  
1. Supervisar l'execució del conveni, així com adoptar les decisions i dictar les instruccions necessàries amb la finalitat d'assegurar la correcta realització de les activitats convingudes, incloent a aquest efecte la solució, en primera instància, de les controvèrsies d'interpretació i compliment que puguen plantejar-se respecte d'aquest conveni.  
2. Informar a les parts dels retards i incidències que es puguen presentar durant l'execució del conveni.  
3. Emetre un informe o valoració final sobre el grau de compliment dels objectius consignats en el conveni subscrit.  
4. Determinar la responsabilitat de cada part en cas d'incompliment de les obligacions i compromisos del conveni. I, si escau, la determinació de les possibles indemnitzacions al fet que pertocara.  
Les actes, acords i informes que s'emeten en el desenvolupament i execució de les funcions de la comissió mixta de seguiment, hauran de remetre's a la direcció general de l'AVAP.  
La comissió mixta estarà composta pels següents membres:  
- Per la Universitat Politècnica de València:  
El vicerector d'Investigació, Innovació i Transferència o persona en qui delegue.  
Una persona tècnica de la Universitat, designada pel vicerector d'Investigació, Innovació i Transferència.  
- Per l'AVAP:  
El director general de l'AVAP o persona en qui delegue.  
El cap del Servei de Gestió, Prospectiva i Serveis Públics o persona en qui delegue.  
Exercirà la presidència de la comissió mixta el director general de l'AVAP o persona en qui delegue i la secretaria de la comissió mixta la persona designada per la UPV.  
La comissió mixta s'ajustarà quant al seu funcionament a l'establit en les disposicions del capítol II del títol preliminar que porta per rúbrica Dels òrgans de les administracions públiques de la Llei 40/2015, d'1 d'octubre de règim jurídic del sector públic que regula els òrgans col·legiats.  
  
Desena. Resolució de controvèrsies  
Les qüestions litigioses que es pogueren plantejar sobre la validesa, la interpretació, el desenvolupament, la resolució i els efectes de l'aplicació d'aquest conveni de col·laboració, seran resoltes de forma amistosa entre les parts.  
Per a qualsevol controvèrsia que no puga resoldre's en la comissió mixta, les parts se sotmetran a la jurisdicció contenciosa administrativa i als jutjats i tribunals de la ciutat de València.  
I, en prova de conformitat, les parts signen aquest document per triplicat exemplar i a un sol efecte, en el lloc i la data indicats a l'inici.  
  
  
Por la Universitat Politècnica de València: Francisco José Mora Mas.  
Por la Agència Valenciana d'Avalució i Prospectiva: Salvador Palazón Ferrando.